O vedetă pleacă de la Pro TV la finalul acestei luni, după mai bine de 20 de ani. Este vorba despre un nume cunoscut, care se va muta la concurență. Ce au spus reprezentanții postului TV?
În viitorul apropiat, un nume cunoscut de la Pro TV urmează să se retragă din redacția postului de pe Pache Protopopescu. Este vorba despre unul dintre cei mai vechi reporteri ai postului TV.
Ovidiu Oanță i-a anunțat deja pe colegii săi că luna aceasta urmează să plece, conform Paginademedia.ro. Jurnalistul are o experiență de aproximativ 30 de ani de teren.
De asemenea, oficialii de la Pro TV au spus că “în momentul actual putem spune că Ovidiu Oanţă va lucra până la sfârşitul lunii mai”, mai arată sursa menționată.
După plecarea de la Pro TV, Ovidiu Oanță va lucra în continuare ca reporter de teren, la Observatorul de la Antena 1. Până acum, jurnalistul nu a oferit nicio declarație privind plecarea sa de la redacția unde a lucrat mai bine de două decenii.
Ovidiu Oanță a început să lucreze la Pro TV încă din 1998. Originar din Maramureș, acesta a fost, la început corespondent local al Știrilor Pro TV, de la Baia Mare.
La începutul anilor 2000, Ovidiu Oanță s-a mutat la București, în redacția “centrală”. Acolo a documentat mai multe subiecte de-a lungul timpului, printre care și DNA și justiție, dar și politică și social.
Înainte de a fi reporter la Pro TV, jurnalistul a lucrat în presa scrisă locală. A scris la publicații din Cluj (Gardianul, Radio Cluj), în timp ce era student la Jurnalism, Timișoara (Vest Matinal, Realitatea Bănățeană) și Baia Mare (Clipa, Glasul Maramureşului, Graiul Maramureşului).
În ultima perioadă, jurnalistul a publicat, pe rețelele sociale, mai multe postări care dau de înțeles că urmează o schimbare în viața sa. “Imposibilul e posibil! Niciodată să nu spui niciodată”, a scris acesta luni.
În plus, înainte de Paște, reporterul a postat o imagine în care pe fundal apărea fostul bloc turn iconic al Pro TV, din anii ’90.“Când ai istoria în spate”, a fost descrierea postării.